MJD ปลื้มนักลงทุนจองซื้อ “หุ้นกู้” เกลี้ยง 1.3 พันลบ. สะท้อนนลท.เชื่อมั่นแผนขยายธุรกิจ
MJD ปิดจ๊อบขายหุ้นกู้ล็อตใหม่ 1.3 พันลบ. ตอกย้ำความเชื่อมั่นของนักลงทุน และสะท้อนถึงปัจจัยพื้นฐานที่แข็งแกร่งของบริษัท พร้อมเดินหน้าสู่การเป็นผู้พัฒนารูปแบบการใช้ชีวิตอย่างเต็มตัว
MJD ปิดจ๊อบขายหุ้นกู้ล็อตใหม่ 1.3 พันลบ. ตอกย้ำความเชื่อมั่นของนักลงทุน และสะท้อนถึงปัจจัยพื้นฐานที่แข็งแกร่งของบริษัท พร้อมเดินหน้าสู่การเป็นผู้พัฒนารูปแบบการใช้ชีวิตอย่างเต็มตัว
5 เม.ย. 2565

นางสาวเพชรลดา พูลวรลักษณ์ ประธานเจ้าหน้าที่บริหาร บริษัท เมเจอร์ ดีเวลลอปเม้นท์ จำกัด (มหาชน) หรือ MJD ผู้นำด้านการพัฒนาธุรกิจอสังหาริมทรัพย์ระดับลักซูรีและคอนโดมิเนียมเลี้ยงสัตว์ได้ (Pet-Friendly Residences) กล่าวว่า บริษัทได้รับการตอบรับอย่างดีเยี่ยมจากนักลงทุนสถาบันและนักลงทุนรายใหญ่ในการเสนอขายหุ้นกู้ ครั้งที่ 1/2565 จำนวน 2 ชุด มูลค่ารวมไม่เกิน 1,300 ล้านบาท หลังจากที่เปิดเสนอขายระหว่างวันที่ 31 มีนาคม และวันที่ 1-4 เมษายน 2565 ที่ผ่านมา ผ่านผู้จัดการการจัดจำหน่ายหุ้นกู้ 4 ราย
ประกอบด้วยบริษัทหลักทรัพย์ โกลเบล็ก จำกัด บริษัทหลักทรัพย์ เอเซีย พลัส จำกัด บริษัทหลักทรัพย์ กรุงไทย ซีมีโก้ จำกัด และบริษัทหลักทรัพย์ เคทีบีเอสที จำกัด
โดยหุ้นกู้ชุดที่ 1 มูลค่า 400 ล้านบาท อายุ 1 ปี 6 เดือน อัตราดอกเบี้ยคงที่ 6.25% ต่อปี จ่ายดอกเบี้ยทุก 3 เดือนตลอดอายุหุ้นกู้ และหุ้นกู้ชุดที่ 2 มูลค่า 800 ล้านบาท อายุ 2 ปี 6 เดือน อัตราดอกเบี้ยคงที่ 6.80% ต่อปี
จ่ายดอกเบี้ยทุก 3 เดือนตลอดอายุหุ้นกู้ ได้รับการตอบรับที่ดีและปิดการขายหุ้นกู้เต็มจำนวน รวมถึงหุ้นกู้สำรองอีก 100 ล้านบาท รวมเป็นมูลค่าทั้งสิ้น 1,300 ล้านบาท ขายหมดในระยะเวลาอันรวดเร็ว
“ในภาวะที่ตลาดการเงินค่อนข้างผันผวนจากปัจจัยทางเศรษฐกิจระดับโลก ผู้ลงทุนรายใหญ่และผู้ลงทุนสถาบันต่างพิจารณาการลงทุนอย่างรอบคอบมากขึ้น แต่บริษัทยังคงได้รับการตอบรับที่ดีดังเช่นที่ผ่านมา สะท้อนถึงความเชื่อมั่นของกลุ่มนักลงทุนต่อทิศทางการดำเนินงานของบริษัทที่ยังคงเดินหน้าทั้งในธุรกิจอสังหาริมทรัพย์และกลุ่มธุรกิจใหม่ๆ เพื่อตอบโจทย์การเป็นผู้พัฒนารูปแบบการใช้ชีวิต หรือ Lifescape Developer บริษัทขอขอบคุณ ผู้ลงทุนทุกรายที่ให้ความไว้วางใจลงทุนในหุ้นกู้ของบริษัทในครั้งนี้” นางสาวเพชรลดา กล่าว
นางสาวเพชรลดา กล่าวอีกว่า สำหรับแผนการระดมทุนผ่านหุ้นกู้ในครั้งนี้ บริษัทจะนำเงินไปแบ่งใช้ใน 2 ส่วนหลัก ได้แก่ การนำมาเป็นเงินทุนหมุนเวียนภายในบริษัท และการสำรองไว้ชำระคืนหุ้นกู้ที่จะครบกำหนดในเดือน เม.ย. และ พ.ค. 2565